Összefoglalás a 6. tanulmányról
Szimbolikus cselekedetek

„Avagy nincsen-é a fazekasnak hatalma az agyagon, hogy ugyanazon    gyuradékból némely edényt tisztességre, némelyt pedig becstelenségre csináljon?” (Róm. 9,21.) 
A Szentírás szimbólumai között a földi szentélyszolgálat a megváltási terv hatalmas és mélységes igazságait vetíti előre: a bűn rendezését, a helyettesítő áldozatot, a mennyei főpap szolgálatát, az ítéletet, és a bűn végleges eltörlését. E titkok megértéséhez az evangélium a kulcs. Messiási szolgálata során Jézus is használt szimbólumokat példázataiban és tanításaiban. Már a Kain és Ábel által bemutatott áldozatban ott van a cselekedetek általi és a hit általi megigazulás képe. A pusztai vándorlás során készített érckígyó a keresztre feszített Megváltó szimbóluma volt. A fazekas és az agyag kapcsolatából megérthetjük, hogy Isten abszolút hatalom, Ő irányítja a földi történelmet és formálja népét, valamint az egyes embert is. Ebből természetszerűleg adódik, hogy az agyag az ember, a nép, vagy mindaz, amit Ő alkotott. Isten az emberiség történelmében győzni fog, de az, hogy szívünk csataterén is győzhet-e, az a mi szabad akarati döntésünk eredménye. 

Júda, mint nemzet, lelki értelemben a hanyatlás útjára lépett, elhagyta az Urat, idegen isteneknek áldozott, és emberáldozatot mutatott be, amelyet Isten nem rendelt, és amelyre nem is gondolt. A környező népek ennyire erős befolyással hatottak rá, és ahelyett, hogy a világban Isten tanújaként ő hatott volna a pogányokra, olyanná lett, mint a pogányok. Így van ez ma is Isten népe között. Tagjai a világhoz hasonlítanak, ünneplik a világ ünnepeit, énjük az idegen isten, és még büszkék is rá. Ha az élő Istennel szorosabb kapcsolatban lennénk, érzékeink gyakorlottak lennének a jó és a rossz közötti különbségtételre. Fel sem merülne annak lehetősége, hogy részt vegyünk olyan dolgokban, amelyeket egyébként sohasem követnénk, és iszonyodva fordulnánk el tőle. Amikor a nemzet mély hitehagyásba esett, az Úr elküldte Jeremiást a fazekashoz, hogy vegyen tőle egy cserépkorsót, vegye maga mellé a nép véneit, a papok elöljáróit, és menjen el velük a Ben-Hinnom völgyébe, ahol az Úr szavait kellett kiáltania, majd összetörni a cserépkorsót. Jeremiásnak a fazekasok kapujánál kellett összetörni a korsót, olyan helyen, ahová az égetés során használhatatlanná vált agyagkorsókat dobták. Nagyon beszédes cselekménysorozat volt ez, nehéz elképzelni, hogy nem fogták volna fel jelentéstartalmát. Az összetört cserépkorsó megjavíthatatlan volt, használhatatlan. Képe annak, hogy Júda törzse gyermekeivel együtt a végzet felé rohant.

Az Úr egy Jeremiás derekára kötött len övvel szimbolizálta Júdához való ragaszkodását, de a len öv megrothadt, amikor távol volt viselőjétől, és használhatatlanná vált. Egykori tulajdonosának már nem tiszteletet, hanem szégyent jelentett, ezért Isten levetette az övet, vagyis Júdát. Figyelmeztetés ez a ma élő Isten népének: a büszkeség, gőg, hitbeli elbizakodottság ma is kiváltják Isten nemtetszését. Maradjunk inkább olyan szoros, hitbeli közösségben az Úrral, mint a len öv viselője derekán. Ámen!

